Abazadde basabiddwa okuba ekyokulabirako eri abaana nga babalambika mu mpisa n’ennyambala mu kiseera eky’oluwummula luno olwakatandika.
Omubuulizi owa St.Thomas Kiwanga church of Uganda James Semakula, abadde ku ssomero lya St.Micheal education centre Kiwanga Mukono, gy’asisinkanidde abazadde b’ekitundu okutemera awamu empenda ez’okugunjula abaana.
Mubuulizi Ssemakula agambye nti abazadde abamu balina okusoomozebwa kw’emirimu gyebakola, abalala bakolera wala negyebasula ngoluusi bagenda okutuuka awaka ng’abaana bebase nebatafuna budde bumala kulondoola baana bano.
Agambye nti eky’okwogera obwogezi n’abaana tekimala wabula balina n’okubalondoola okumanya enneyisa yabwe n’abantu bebabeera nabo.
Bazibu Micheal director wa St. Micheal education centre agambye nti amasomero gafuna okusoomozebwa kw’abayizi okudda ku masomero nga bava mu luwummula nti bakomawo ng’empisa zikyuse, okuva neyisa gyebabalambika n’asaba abazadde omuwaayo akadde mu luwummula balondoole abaana.
Nannyondo Polly ku lw’abazadde agambye nti ng’abazadde bakkiriza nti tebawaayo budde bumala eri abaana, nti naye embeera y’ebyenfuna yesinga okubasoomooza.
Agambye nti kati mu kiseera kino beraliikirivu olw’ebbeeyi y’ebintu eri waggulu, so nga bakava ku muggalo saako omusana ogwokezza ennyo ebitundu, nga n’emmere yeyongedde okuba eyekkekwa.
Nannyondo agambye nti ne muwogo president Museven gweyabawaako amagezi okulya mu kifo ky’omugaati naye wabbeeyi, omulala akaawa ate omulala yawuttaala takyaliika olw’omusana ogumwokezza ennyo mu ttaka.
Asabye government ebeeko kyekola okuyamba ku bazadde namasomero olw’emiwendo gyebintu eyekanamye.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn